Polisielede vas wat glo omkoopgeld vra, bierbrousel vatFoto ter illustrasie. Twee polisiebeamptes is Dinsdag aan die Wes-Rand in hegtenis geneem nadat hulle glo omkoopgeld gevra het en op pynappelbier beslag gelê het sonder om dit by die polisiestasie in te teken. Volgens Ndileka Cola, woordvoerder van die onafhanklike polisie-ondersoekdirektoraat (Opod), is die twee beamptes van Khutsong se sigbare polisiëringseenheid op 15 Augustus na ’n huis in Khayalethu. Daar is op pynappelbier in emmers afgekom en die twee beamptes het daarop beslag gelê en ’n vrou in hegtenis geneem. Die beamptes het glo R2 500 se omkoopgeld geëis om die vrou vry te laat. Die vrou het glo die geld betaal waarna die twee beamptes met die bier daar weg is, maar dit nooit by die polisiestasie ingeteken het nie. ’n Saak is aanhangig gemaak en deur Opod ondersoek waarna die twee konstabels op aanklag van korrupsie in hegtenis geneem is. Die beamptes, ’n 35-jarige vrou en ŉ 33-jarige man, sal na verwagting vandag in die Oberholzer-landdroshof verskyn.